ДЗПО
Избор на фонд
Допълнителното задължително пенсионно осигуряване (ДЗПО) е вторият стълб на пенсионната система. То дава право на:
· втора допълнителна пенсия на всички родени след 31 декември 1959 чрез участие в универсален пенсионен фонд;
· и на работещите първа и втора категория труд, независимо от възрастта, пенсия за ранно пенсиониране чрез участие в професионален пенсионен фонд.
Регламентирано е в дял втори на Кодекса за социално осигуряване (КСО). Универсалните и професионалните пенсионни фондове се учредяват и управляват от лицензирани пенсионноосигурителни дружества.

Участието във фонд за допълнително пенсионно осигуряване е задължително. Задължението за участие възниква при започване на осигуряване и в зависимост от вида на категорията на упражнявания труд. Имате възможност да изберете сами вашите фондове. Ако не го направите, ще бъдете служебно разпределени на случаен принцип.
Личният избор на фонд трябва да направите в срок до три месеца от възникване на задължението за осигуряване като подадете заявление до пенсионноосигурителното дружество, управляващо желания от вас фонд. Информация за регистрираните пенсионноосигурителни дружества можете да получите на сайта на Комисията за финансов надзор.
Ако не направите личен избор, ще бъдете служебно разпределени в някой от регистрираните пенсионни фондове, по ред и начин, определени със съвместна инструкция на Комисията за финансов надзор и Национална агенция за приходите.
Можете да прехвърляте вашата индивидуална партида от един в друг фонд, както и във фонд „Пенсии“ на държавното обществено осигуряване.
Промяна на осигуряването от фонд за ДЗПО във фонд "Пенсии"
Как и кога мога да прехвърлям осигурителната си партида от универсален или професионален фонд към фонд Пенсии?
Можете да прехвърлите осигурителната си партида от фонд за ДЗПО към фонд „Пенсии“. За целта подавате в НАП заявление за прехвърляне лично или чрез пълномощник (упълномощен с нотариално заверено изрично пълномощно), по електронен път с квалифициран електронен подпис или в офис на НАП по вашата регистрация. Промяната е безплатна и влиза в сила от първо число на месеца, следващ месеца, през който направите избора.
От универсален пенсионен фонд можете да промените осигуряването си към фонд „Пенсии“, ако нямате отпусната пенсия за осигурителен стаж и възраст и навършвате изискуемата възраст за пенсия за осигурителен стаж (съгласно чл. 68, ал. 1 от КСО) както следва:
· от 1 януари 2026 г. до 31 декември 2030 г. – не по-късно от две години преди възрастта им по чл. 68, ал. 1; 
· от 1 януари 2031 г. до 31 декември 2035 г. – не по-късно от три години преди възрастта им по чл. 68, ал. 1; 
· от 1 януари 2036 г. до 31 декември 2037 г. – не по-късно от 4 години преди възрастта им по чл. 68, ал. 1; 
· след 1 януари 2038 г. – не по-късно от 5 години преди възрастта им по чл. 68, ал. 1.  
От професионален пенсионен фонд, можете еднократно да промените осигуряването си към фонд „Пенсии“ при следните условия:
· нямате отпусната пенсия за осигурителен стаж и възраст;
· нямате отпусната професионалната пенсия за ранно пенсиониране.

